Tõsi, kulla kaevandamine ja tootmise graafik on ajas langev (http://www.eoearth.org/media/draft/0/0f/Gold_ore_Grades_for_Select_Countries_Over_Time.jpg). Samas ma väidan ilma ühegi tõestuseta, et loogiliselt võttes, vaatamata inimkonna kasvule, väheneb ka nõudlus kulla järele, sest kuld ei ole enam ihaldusobjekt. Praktilises mõttes on seda tööstuses vaja väga vähe ja ennast saab Photoshopis palju ilusamaks teha kui kollase rõngaga sõrme ümber. Kuid argumente kulla väärtuse vähenemiseks on veelgi. Ma ei ole ennustaja, aga mulle tundub, et kui teaduse ja tehnoloogia arengukiirus püsib, on mõnekümne aasta pärast võimalik mingis tänasest erinevas veebikeskkonnas näiteks ise disainida ja tellida endale lemmikloomi. Ükskõik millise eluvormi "koostamine" on tulevikus ainult valikute küsimus. Soovid helendavat, sinist või kollast, maasikalõhnaga hiire näoga ja kassi sabaga närilist? Palun - tarne 24 tunni jooksul, rahulolu garanteeritud.